Espoon kaupunkirata

Espoon kaupunkirata eli  ESKA-rata on rakenteilla oleva rautatiehanke, joka jatkaa nykyistä neliraiteista rantaradan osuutta Leppävaarasta Kauklahteen. 

 Historia 
 Tausta 
Kaupunkirata on suoraa jatkoa vuonna 2001 valmistuneelle Leppävaaran kaupunkiradalle. Rataosuuden pituus on noin 14 kilometriä, ja se kulkee Espoon ja Kauniaisten alueella nykyisen rantaradan linjausta mukaillen. Liikennevirasto aloitti ratasuunnitelman laatimisen osuudesta syksyllä 2012 ja se valmistui vuonna 2014. 

Kaupunkiradan jatkamista Leppävaarasta eteenpäin on suunniteltu jo yli vuosikymmenen ajan. Leppävaaran kaupunkiradan valmistuttua laadittiin vuonna 2003 hankearviointi ja yleissuunnitelma kaupunkirataosuudelle Espoon keskukseen asti. Kauklahden seudun kehittymisen seurauksena suunnitelmaa laajennettiin vuonna 2010 yleissuunnitelmalla rataosuudelle Espoon keskuksesta edelleen Kauklahteen. Kauklahteen päättyvä kaupunkirata ei kuitenkaan ylitä yhdyskuntataloudellista kannattavuusrajaa. 

Hankkeen taustalla on rantaradan jatkuvasti kasvava matkustajamäärä. Junavuorojen lisääminen ei olemassa olevalla rataverkolla enää käytännössä onnistu ja nykyinenkin liikennemäärä vaikuttaa jo negatiivisesti radan junien täsmällisyyteen. Oman haasteensa aiheuttaa myös Helsingin ja Turun välisen vilkkaan kaukojunaliikenteen ja lähiliikenteen nopeuserot radalla. Kaupunkirata on myös edellytys sille, että Helsingistä Turkuun voidaan rakentaa niin kutsuttu Turun tunnin juna eli Espoo–Salo-oikorata. 

 2021– 
Väylävirasto, Espoon kaupunki ja Kauniaisten kaupunki allekirjoittivat sopimuksen kaupunkiradan toteuttamisesta tammikuussa 2021. Elokuussa Väylävirasto sopi Espoon kaupunkiradan rakentamispalveluista Ramboll Finlandin kanssa.

Rakentamisen oli alun perin määrä alkaa vuoden 2022 lopulla, mutta rakentamisen aloittaminen viivästyi. Syynä lykkääntymiselle olivat kustannusten nousu ja rahoituksesta käydyt neuvottelut. Vuonna 2023 arvioitiin, että kaupunkiradan kokonaiskustannus on 348,8 miljoonaa euroa, josta Väylävirasto maksaa puolet, Espoo 40 prosenttia ja Kauniainen 10 prosenttia. Alkuperäinen kustannusarvio vuoden 2019 kustannustasossa oli 275 miljoonaa euroa. 

Kaupunkiradan rakennustyöt alkoivat tammikuussa 2024. Kesäkuun 2024 lopulla rantaradan liikenne katkaistiin Leppävaaran ja Kauklahden välillä viideksi viikoksi, ja junaliikenne korvattiin linja-autoilla. Valtaosa vanhoista kiskoista purettiin, koska radan paikoin savista pohjaa oli tarvetta vahvistaa. Osana vahvistustöitä maa-ainesta vaihdettiin ja ratapohjaa stabiloitiin muun muassa paalulaattoja asentamalla. Uusien kiskojen tieltä räjäytetään yli 130 000 kuutiota kalliota. Lisäksi radalle rakennetaan useita uusia siltoja. Rantaradan liikenne katkaistiin myös kesä-heinäkuussa 2025.

Rakennustöiden on määrä valmistua vuonna 2029. 

 Tuleva käyttö 
Kaupunkiradan valmistuttua voidaan lähiliikenteen vuoroväliä lyhentää tuntuvasti lakkauttamalla nykyinen A-juna ja korvaamalla se kaupunkiradalla kulkevalla E-junalla, joka tulisi ruuhkatunteina pysähtymään kuusi kertaa tunnissa kaikilla Helsingin ja Kauklahden välisillä asemilla. Vuorotiheys Kirkkonummelle jatkavalla ja ennen Espoota vain Pasilassa, Huopalahdessa, Leppävaarassa sekä Kauniaisissa pysähtyvällä U-junalla olisi kolme vuoroa tunnissa. Mikäli rata oltaisiin päätetty rakentaa ainoastaan Espooseen asti, ei U-junan vuorotiheyden nostaminen nykyisestä kahdesta tunnittaisesta vuorosta kolmeen olisi mahdollista.

Hankkeen valmistuttua eteläinen raidepari palvelee lähiliikennettä ja pohjoinen raidepari on kaukoliikenteen käytössä.

Kaupunkiradan rakentamisen yhteydessä toteutetaan Espoon kaupungin erillishankkeita, kuten pyöräväyliä sekä radan yhteyteen uusia yli- ja alikulkuja.

 Vaikutukset matka-aikaan 
Matka-aika Kirkkonummelta, Kauklahdesta, Espoon keskuksesta ja Kauniaisista Helsinkiin lyhenee radan valmistuttua ja U-junan pysähdysten vähenemisen myötä parhaimmillaan yli kuusi minuuttia.  Yleisesti rantaradan lähiliikenteen täsmällisyyden odotetaan paranevan huomattavasti radan myötä. Seudullisen bussiliikenteen tarjontaa korvattaneen liityntälinjoilla, mikä saattaa osaltaan pidentää matka-aikoja pohjoisemmasta Espoosta Helsinkiin.

 Vaikutukset asemiin 
Yleissuunnitelman mukaisesti Kilon ja Tuomarilan välillä kaikki asemat uudistetaan. Myös Kauklahden asemaa uudistetaan. Espoon ja Leppävaaran asemien osalta suurempiin uudistuksiin ei kaupunkiradan vuoksi ole tarvetta. Kauniaisten asema muuttuu eniten; sen paikka siirtyy hieman lännemmäksi ja siitä tulee neliraiteinen Leppävaaran aseman tapaan. Myös muita liikennejärjestelyjä ja liityntäpysäköintiä kaikkien uudistettavien asemien osalta kehitetään.

 Katso myös 
 Keravan kaupunkirata

 Lähteet 
Liikennevirasto: Espoon kaupunkirata 
Yleissuunnitelma (2003)
 Hankearvioinnin päivitys (2007)
Yleissuunnitelmaselostus (2010)
Ratasuunnitelma (2014) 

 Viitteet 

Luokka:Espoon liikenne
Luokka:Kauniaisten liikenne
Luokka:Suomen rataverkko
Luokka:Rakenteilla olevat rakennukset ja rakennelmat Suomessa
Luokka:Helsingin seudun lähijunaliikenne